Pera Dobrinović
Petar „Pera“ Dobrinović (Beograd, 11. jun 1853. — Novi Sad, 21. decembar 1923.) je bio glumac i reditelj Srpskog narodnog pozorišta u Novom Sadu i Narodnog pozorišta u Beogradu.

Biografija 

Osnovnu i tri razreda gimnazije završio je u Beogradu. Devet meseci 1870. pohađao je Glumačku školu Narodnog poziorišta u Beogradu u kojem je od 7. novembra 1870. bio privremeni član. Od februara do jula 1872. bio je u putujućem pozorištu L. Popovića, a potom je do 10. juna 1873. ponovo u beogradskom pozorištu. Zatim je kraće vreme u družini D. Kolarevića. Na poziv A. Hadžića dolazi sa Dimitrijem i Draginjom Ružić u Vršac, gde 25. avgusta 1873. stupa u novosadsko Srpsko narodno pozorište i u njemu ostaje do 1. decembra 1912. kada je penzionisan.

Bio je glumac raskošnog talenta iako nije imao prirodnih predispozicija za uloge scenskih heroja. Bio je mali rastom, debeo, okrugao, imao noge kao u deteta. Njegove oči su bile krupne i buljave ali divne, radoznale, svetle, svako ih je voleo i bez snebivanja stajao pred njima. Glas mu je bio zvonak, nešto pocepan i rezak, umeo je njime u oktavama da žonglira, da šapće i grmi. U svim ulogama davao je kako je tačno zapazio Milan Grol - ono što je najveće u glumačkoj veštini. Igrao je tragične i komične uloge domaćeg i stranog repertoara među koji su poznate po svom bogatstvu i raznolikosti: Kir Janja (Sterija), Jago (Šekspir, Otelo), Ričard III (Šekspir), Mita Kradić (Tot, Seoska lola), Pantelija (Okrugić - Sremac, Saćurica i Šubara), Štancika (Trifković, Izbiračica) i dr. Prvi je srpski glumac kojem je podignit javni spomenik (u Novom Sadu 1982.).

Literatura 
 Petar Volk: „Pera Dobrinović“, izd. Srpsko narodno pozorište Novi Sad, Narodno pozorište Beograd, 2006, 2. izdanje, 352 strane. .

Spoljašnje veze 

 Muzej pozorišne umetnosti Srbije - Pera Dobrinović 

Srpski pozorišni glumci
Biografije, Beograd